Eric López avança l'Europa als volts del quart d'hora en l'únic xut entre els tres pals del primer temps. 45' inicials discrets.
La catorzena visita de la UE Castelldefels al camp del CE Europa es va saldar amb el 4t empat obtingut per la nostra esquadra al Carrer de les Camèlies de la Vila de Gràcia, trencant així dues ratxes: la de 4 derrotes consecutives a féu escapulat i la de 3 partits sense puntuar en l'actual 18-19. De fet, aquest punt té un altre valor afegit. I és que és el 3r que obtè el nostre equip a domicili en el que portem de lliga, acabant així amb una llarga sèrie de 6 desfetes seguides a camp contrari. No puntuàvem lluny d'Els Canyars des del 8 de setembre (0-0 a Figueres) i no ho fèiem al Nou Sardenya des de la temporada 12-13.
Miki Carrillo va presentar tres novetats a l'onze inicial en relació al que va formar d'entrada contra el Granollers, caient-ne Adri Guica, Pedro Bilbao i Jordi Cano en detriment de Bermúdez, Rubi i Eric González, apostant novament pels tres centrals i els dos carrilers, amb Rubi i Alegre com a homes de banda. En línies generals cal dir d'entrada, que la primera meitat que van protagonitzar barcelonins i grocs no passarà precisament a la història ni de la Tercera Divisió 18-19 ni a la d'aquests dos equips en particular. Els compassos inicials van ser, recorrent al tòpic, de pur 'tempteig' i escassa combinació d'uns i altres, transitant la bimba sense excessiu control d'una banda a l'altra. El Castelldefels va ser el primer en provar fortuna de cara a la porteria rival -xut ras i sense perill d'Eric González al 13'-, però va ser l'Europa el que va 'inaugurar' l'electrònic.
Amb una efectivitat màxima els de David Vilajoana van adquirir avantatge al marcador al 14', quan una centrada de Germán des del perfil dret va ser 'despenjada' de cap per Alfons Serra, cop de testa magnífic -mig gol-, que va deixar la diana 'en safata' un Eric López que només va haver d'empènyer la bimba al fons de la xarxa. Massa fàcil. Un cop més el Castelldefels havia d'anar a remolc. Els grocs van intentar reaccionar en els minuts immediatament posteriors, però tret d'un apropament (20') culminat amb rematada de cap lleugerament desviada de Joel Coch, derivada d'una acció a pilota aturada, la realitat és que no van generar cap mena d'inquietud en un Europa que tampoc 'es va tornar boig' buscant el segon. No es pot dir que la UEC no ho intentés, però la realitat és que el seu futbol ofensiu va resultar força 'pla' als 45' inicials, perdent-se la majoria d'arribades als tres quarts en un 'mar' de conduccions massa llargues i regats estèrils.
Només algun que altre detall més efectista que efectiu, tot val a dir-ho, del veloç extrem local Fode, va treure la parròquia concitada al Nou Sardenya de l'atonia i l'avorriment que ens va acompanyar als darrers 10-15'. Al descans, 1-0 després d'una discreta prestació d'uns i altres.
Notable segona meitat groga. Alan empata a la sortida d'un córner i Jordi Cano té el segon, fent lluir Marc Priego. Final emocionant. El gol ronda totes dues porteries però l'1-1 no es va moure
Superada la pausa, el principal desig dels ahir presents al Nou Sardenya era gaudir d'un millor espectacle que el dels 45' precedents, especialment en el cas del Castelldefels, que a més era l'equip que anava per sota al marcador. Era evident que la UEC necessitava quelcom més en atac, com diu l'argot, una 'marxa més', i així ho va detectar també Miki Carrillo, que després del descans va tornar al 'dibuix' tàctic habituall, reemplaçant un dels centrals -Xavi Manrique- per a substituir-lo per un extrem, Jordi Cano.
Curiosament, però, la primera ocasió del segon temps va ser local, ja que al 46' -minut i mig- Fode, en acció personal des de l'extrem esquerre, va fer lluir Manu Martín amb un intencionat xut que buscava el pal curt. Aquesta opció va ser el 'toc de corneta' d'un tram de clar domini groc. La presència de Jordi Cano va reactivar l'equip, ja que el Castelldefels va guanyar en mobilitat real, amb la participació un jugador que sempre busca l'espai, i això va permetre que el joc combinatiu visitant, massa previsible i amb poques desmarcades al primer temps, adquirís veritable sentit. Rubi (47') va ser el primer en oferir notícies ofensives -centrada-xut que es va perdre per sobre del travesser-, avantsala de 7 minuts de 'setge' castelldefelenc sobre la porteria gracienca. Jordi Cano (51') -centrada des de l'extrem dret enviada a córner per Varona-, Bermúdez (52') -sense rematar per poc la pilota solta derivada d'aquest córner- i Fran Piera (55') -incursió per l'extrem esquerre closa amb una talentosa centrada que va tornar a passejar-se per l'àrea- van avisar de les intencions forasteres. I va ser precisament a la sortida del córner forçat per Fran Piera quan el Castelldefels va empatar. El servei de Jordi Cano des de la dreta va ser rematat al fons de la xarxa, avançant-se amb ambició a l'acció defensiva, per Alan. Primer gol de l'ex del Sant Ildefons amb la nostra samarreta.
Amb 35' més afegit per disputar i les bones sensacions de joc que estava 'transmetent' el Castelldefels en aquells minuts, semblava fins i tot possible que els nostres poguéssin capgirar el tempteig, possibilitat que va tenir ben a prop l'omnipresent Jordi Cano (62'), quan després d'una bona conducció en paral.lel a l'àrea va etzibar un potent xut llunyà que Marc Priego va resoldre amb una prou interessant intervenció quan la bimba cercava la xarxa. Entre el 60 i el 75' el partit va anar equilibrant-se tot i que era el nostre l'equip que generava més sensació de perill, de la mà, insistim, d'un gran Jordi Cano, que va signar, sens dubte, el seu millor partit dels darrers mesos i que va tornar a gaudir d'una bona opció al 73', quan superant en velocitat la defensa escapulada, a passada de Bermúdez -un altre dels destacats ahir-, no va encertar en la definició, assajant una mena de 'mix' entra centrada i rematada que no va trobar cap company per a completar-la.
Al darrer quart d'hora, i 'esperonat' per la sempre fidel i exigent parròquia escapulada, l'Europa va ser capaç d'acaparar la bimba i buscar amb major determinació que en els minuts anteriors la porteria groga. El Castelldefels, per la seva banda, no perdia de vista l'opció de teixir perilloses contres, com així va ser. Germán (79'), Fode (81') i sobretot Varona (84') -xut amb l'esquerra des de la frontal que va atrapar Manu- van evidenciar la creixent embranzida local de la que parlem, però a les acaballes la UEC també va disposar de situacions destacables, en un matx 'trencat' i en què podia passar qualsevol cosa. La millor va arribar al 89'. I és que després d'un córner a favor de l'Europa, la resposta marinera va consistir en muntar una ràpida 'transició', 3 contra 1, conduïda per Fran Piera, que finalment va ser culminada amb cama esquerra per Pero Bilbao (89'), amb menys perill del que s'intuïa en un inici. Una llàstima. A l'afegit, va seguir l'emoció, i així després d'una providencial cobertura de Sergi Pérez (90') en acció en què Eric López buscava porta, una nova combinació entre Fran Piera i Pedro Bilbao (92') va acabar amb centrada del maresmenc i rematada de volea amb poc angle d'en Pedro, que es va perdre lleugerament per sobre de la porteria de Priego.
Sense més va cloure un matx en què el Castelldefels va signar una molt bona segona meitat, fent-se mereixedor del punt que va obtenir i generant situacions com per haver-se endut els 3. Final d'any i primera volta amb regust positiu, no només pel punt, insistim, sinó sobretot per la imatge que va tornar a oferir el bloc després de la seva decebedora actuació contra el Granollers. Acabem la primera volta 19ns amb 16 punts, a dos de la permanència matemàtica. Ara toca descansar uns dies i pensar en el proper partit, el pirmer de la segona volta, a disputar contra un rival directe com la FE Grama a Santa Coloma de Gramenet.
Nou Sardenya (Barcelona), 600 espectadors
CE EUROPA: Marc Priego; Germán, Alberto, Álex Cano, Guillén, Uri González, Prats (Varona, 28'), Alfons Serra, Soto (Torrentbó, 70'), Fode i Eric López
UE CASTELLDEFELS: Manu Martín; Rubi, Xavi Manrique (Jordi Cano, 46'), Sergi Pérez, Alan, Alegre, Joel Coch, Bermúdez, Eric González (Adri Guica, 80'), Fran Piera i Aumatell (Pedro Bilbao, 70')
Àrbitre: NAVARRO GARCÍA; TG: Eric López, Fode // Xavi Manrique
Gols: 1-0: ERIC LÓPEZ (14'); 1-1: ALAN (55')
Llegir 187 vegades	Darrera modificació el Dimarts, 15 Gener 2019 10:49
Més en aquesta categoria: « Tercera Divisió 18-19. Jornada 23. UE CASTELLDEFELS - FC MARTINENC: 3-0. Canvi de dinàmica confirmat	Tercera Divisió 18-19. Jornada 24. FC ASCÓ - UE CASTELLDEFELS: 3-1. Massa càstig no exempt de polèmica arbitral »